Diari Oficial de la Generalitat Valenciana


Sumari del DOGV 7423, del 15-12-2014 (2014/11295)

DECRET 209/2014, de 12 de desembre, del Consell, pel qual s'autoritza la implantació d'ensenyaments universitaris oficials de grau en la Universitat Europea de València, així com l'ampliació de la seua seu.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7423

Data del DOGV
:   15-12-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/11454


Data del document
:   12-12-2014

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

DECRET 209/2014, de 12 de desembre, del Consell, pel qual s'autoritza la implantació d'ensenyaments universitaris oficials de grau en la Universitat Europea de València, així com l'ampliació de la seua seu. [2014/11725]  
La Universitat Europea de València ha sol·licitat autorització per a implantar els ensenyaments universitaris oficials de grau que es detallen en l'annex i del present decret, així com l'ampliació de la seua seu, amb la finalitat de poder impartir els ensenyaments que figuren en l'annex II, en les instal·lacions ubicades en l'avinguda d'Aragó, número 30, de València.  
El Consell Valencià d'Universitats i de Formació Superior va ser informat de la proposta d'implantació dels ensenyaments en la sessió de 2 de juliol de 2014.  
L'Agència Valenciana d'Avaluació i Prospectiva (AVAP) ha emés el preceptiu informe favorable.  
Els corresponents plans d'estudis han sigut verificats pel Consell d'Universitats.  
Per això, vistos els articles 12.2 i 35.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril; l'article 3.3, del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials; i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta de la consellera d'Educació, Cultura i Esport i amb la deliberació prèvia del Consell, en la reunió del dia 12 de desembre de 2014,  
  
  
DECRETE  
  
Article 1. Autorització d'ensenyaments  
S'autoritza a la Universitat Europea de València per a la implantació, en el curs 2014/2015, dels ensenyaments que conduïxen a l'obtenció dels títols oficials de grau els ensenyaments dels quals es detallen en l'annex i d'este decret.  
  
Article 2. Autorització de noves instal·lacions  
S'autoritza l'ampliació de la seu de la Universitat Europea de València en les instal·lacions ubicades en l'avinguda d'Aragó, número 30, de València.  
  
Article 3. Inscripció en el registre i efectes  
Esta autorització es comunicarà al Ministeri d'Educació, Cultura i Esport a l'efecte que eleve al Govern la proposta per a l'establiment del caràcter oficial dels títols i la seua inscripció en el Registre d'Universitats, Centres i Títols (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
  
  
Article 4. Publicació dels plans d'estudis  
Tal com preveu l'article 35.4 de la Llei Orgànica 6/2001, de 21 de desembre, d'Universitats, en la redacció feta per la Llei Orgànica 4/2007, de 12 d'abril, el rector de la universitat, una vegada que el Govern haja aprovat el caràcter oficial dels títols, ordenarà la publicació dels plans d'estudi en el Boletín Oficial del Estado i en el Diari Oficial de la Comunitat Valenciana.  
  
Article 5. Renovació de l'acreditació dels títols de grau  
Abans del transcurs de sis anys, a comptar de la data de la verificació inicial o de l'última acreditació, els títols universitaris oficials de grau hauran de renovar l'acreditació, en els termes establits els articles 24.2 i 27 bis del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, en la redacció que en fa el Reial Decret 861/2010, de 2 de juliol, de modificació de l'anterior.  
  
Article 6. Expedició dels títols  
Els títols universitaris seran expedits, en nom del rei, pel rector de la universitat, d'acord amb el que establix la normativa vigent.  
  
  
  
DISPOSICIONS ADDICIONALS  
  
Primera. Limitació del gasto  
La implantació i desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Educació, Cultura i Esport, i en tot cas haurà de ser atesa amb els mitjans personals i materials de la Universitat Europea de València.  
  
Segona. Facultats d'aplicació i execució  
Es faculta la consellera d'Educació, Cultura i Esport per l'aplicació i execució del present decret.  
  
  
  
DISPOSICIÓ FINAL  
  
Única. Eficàcia  
Este decret tindrà efectes a partir de l'endemà de la publicació en el Diari Oficial de la Comunitat Valenciana.  
  
València, 12 de desembre de 2014  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Graus de la Universitat Europea de València. Curs 2014/2015  
  
1. Grau en Ciències de l'Activitat Física i de l'Esport  
2. Grau en Comunicació Publicitària  
3. Grau en Disseny  
4. Grau en Educació Infantil  
5. Grau en Educació Primària  
6. Grau en Enginyeria Informàtica en Computació  
7. Grau en Turisme  
  
  
  
ANNEX II  
Noves instal·lacions de la Seu de la Universitat Europea de València i dels ensenyaments que s'hi impartiran  
  
S'autoritzen les noves instal·lacions en l'avinguda d'Aragó, número 30, de la ciutat de València, en què s'impartiran els ensenyaments conduents a l'obtenció dels títols oficials de:  
1. Grau en Disseny  
2. Grau en Enginyeria Informàtica en Computació  
3. Grau en Fonaments de l'Arquitectura (ja implantat en el curs 2013/2014, pel Decret 134/2014, de 8 d'agost, del Consell).